
OBEC ZBOROV NAD BYSTRICOU

NÁVRH

VZN č. 02/2018
o MIESTNOM POPLATKU 
ZA KOMUNÁLNE ODPADY a drobné stavebné odpady                 na území Obce Zborov nad Bystricou
Obec Zborov nad Bystricou v zmysle § 4 ods. 3 písm. c), § 6 a § 11 ods. 4 písm. d), e) a g) zákona č. 369/1990 Zb. o obecnom zriadení v znení neskorších predpisov a v súlade s § 2 ods.2 a § 77 - § 83 zákona č. 582/2004 Z. z. o miestnych daniach a miestnom poplatku za komunálne odpady a drobné stavebné odpady v znení zmien a doplnkov  
V Y D Á V A
toto Všeobecne záväzné nariadenie č. 04/2015 Obce Zborov nad Bystricou o miestnom poplatku za komunálne odpady a drobné stavebné odpady na území 
Obce Zborov nad Bystricou.
§1 

Základné ustanovenie

Obecné zastupiteľstvo v Zborove nad Bystricou podľa §6 ods. 1  a § 11 ods. 4 písm. d) zákona č. 369/1990 Zb. o obecnom zriadení v znení neskorších predpisov r o z h o d l o, že v nadväznosti na § 83 zákona č. 582/2004 Z. z. o miestnych daniach a miestnom poplatku            za komunálne odpady a drobné stavebné odpady v znení neskorších predpisov                              z a v á d z a  s účinnosťou od 1. januára 2019 miestny poplatok za komunálne odpady a drobné stavebné odpady.
§ 2

Poplatok za komunálne odpady a drobné stavebné odpady

1. Miestny poplatok za komunálne odpady a drobné stavebné odpady sa platí za komunálne odpady okrem elektro odpadov a drobné stavebné odpady,  ktoré vznikli na území Obce Zborov nad Bystricou.
2. Poplatníkom za odpady je:

a) fyzická osoba, ktorá má v obci trvalý pobyt alebo prechodný pobyt alebo ktorá je na území obce oprávnená užívať alebo užíva byt, nebytový priestor, pozemnú stavbu alebo jej časť, alebo objekt, ktorý nie je stavbou,

b) právnická osoba, ktorá je oprávnená užívať alebo užíva nehnuteľnosť nachádzajúcu sa na území obce na iný účel ako na podnikanie,

c) podnikateľ, ktorý je oprávnený užívať alebo užíva nehnuteľnosť nachádzajúcu sa na území na účel podnikania,
3. Ak má osoba súčasne trvalý aj prechodný pobyt, poplatok platí iba z dôvodu trvalého pobytu. Ak má osoba v obci trvalý alebo prechodný pobyt a súčasne je oprávnená užívať alebo užíva nehnuteľnosť na iný účel, ako na podnikanie, poplatok platí iba z dôvodu trvalého alebo prechodného pobytu.
4. Platiteľom poplatku je vlastník nehnuteľnosti; ak je nehnuteľnosť v spoluvlastníctve viacerých spoluvlastníkov, poplatok vyberá a za vybraný poplatok ručí zástupca alebo správca určený spoluvlastníkmi, ak s výberom poplatku zástupca alebo správca súhlasí.
5. Ak viacero poplatníkov podľa odseku 2 písm. a) žije  spoločnej domácnosti, plnenie povinnosti poplatníka môže za ostatných členov tejto domácnosti na seba prevziať jeden z nich. Za poplatníka, ktorý nie je spôsobilý na právne úkony v plnom rozsahu, plní povinnosť poplatníka jeho zákonný zástupca, prípadne opatrovník. Povinnosti poplatníka nesmie za iného prevziať alebo plniť osoba, ktorá sa dlhodobo zdržiava mimo území Slovenskej republiky alebo je nezvestná. tieto skutočnosti, ako aj ich zmeny, je osoba, ktorá za iného plní povinnosti poplatníka, povinná oznámiť obci.
6. Poplatník je povinný ohlásiť správcovi poplatku všetky skutočnosti, ktoré sú rozhodujúce pre vznik alebo zánik poplatkovej povinnosti a každú zmenu, ktorá je rozhodujúca pre správne určenie výšky poplatku najneskôr do 30 dní odo dňa, keď táto skutočnosť nastala. 
7. Ak poplatník požaduje zníženie alebo odpustenie poplatku, je povinný predložiť aj doklady, ktoré odôvodňujú zníženie alebo odpustenie poplatku.
§ 3
Sadzba poplatku

1. Pre účely tohto VZN sa zdaňovacím obdobím poplatku rozumie kalendárny rok.
2. Sadzba poplatku za zber, prepravu a zneškodňovanie komunálnych odpadov a drobných stavebných odpadov je:

a) 0,0411 € za osobu a kalendárny deň  (t.j. 15,00 € za osobu a rok) u poplatníkov podľa § 2 ods. 2 písm. a),

b) 0,0411 € za kalendárny deň (t.j. 15,00 € za kalendárny rok) u fyzických a právnických osôb, ktoré nemajú v obci trvalý, ani prechodný pobyt, ale vlastnia alebo užívajú rekreačnú chalupu alebo chatu, podľa § 2 ods. 2 písm.b),

c) Obec  určuje množstvový zber (Úhrada priamych nákladov za vývoz zbernej nádoby) u poplatníkov podľa § 2 ods. 2 písm. c)

d) Obec Zborov nad Bystricou stanovuje pri množstvovom zbere sadzbu poplatku 0,0371 €                za jeden liter komunálnych odpadov, t.j. 110 l nádoba – 4,30€/1 zvoz, 240 l nádoba – 9,10€/1 zvoz.

e) 0,060  € za kilogram drobného stavebného odpadu pre poplatníkov uvedených v §2 ods. 2 písm. a).
§ 4

Postup obce pri vyrubení poplatku a splatnosť poplatku

1. Obec v zmysle § 81 zákona č. 582/2004 Z. z. vyrubuje poplatok rozhodnutím na celé zdaňovacie obdobie. Vyrubený poplatok je splatný do 15 dní odo dňa nadobudnutia právoplatnosti rozhodnutia.
2. Obec môže určiť platenie poplatku v splátkach, pričom splátky poplatku sú splatné                   v lehotách určených obcou v rozhodnutí, ktorým sa vyrubuje poplatok. Poplatník môže vyrubený poplatok, ktorý bol rozhodnutím obce určený v splátkach, zaplatiť aj naraz najneskôr v lehote splatnosti prvej splátky.
§ 5
Spôsob, forma a miesto na zaplatenie poplatku pri množstvovom zbere

1. Poplatníci, u ktorých je zavedený množstvový zber platia poplatok na základe písomného predpisu doručeného Obcou Zborov nad Bystricou.
2. Poplatok je možné uhradiť na základe identifikačných údajov, ktoré obdrží platiteľ v písomnej forme od správcu poplatku:

a) bezhotovostným prevodom alebo

b) hotovostným vkladom na účet správcu poplatku v peňažnom ústave alebo

c) hotovostnou platbou v pokladni Obecného úradu v Zborove nad Bystricou

§ 6
Vrátenie poplatku

1. Obec vráti poplatok alebo jeho pomernú časť poplatníkovi na základe písomnej žiadosti, ak mu zanikla povinnosť platiť poplatok v priebehu zdaňovacieho obdobia a preukáže splnenie podmienok na vrátenie poplatku alebo jeho pomernej časti a písomné si splnil svoju povinnosť podľa §2 ods. 6 tohto VZN č. 02/2018. 
2. Podmienky pre vrátenie poplatku alebo jeho pomernej časti sú:

a) poplatník nesmie byť dlžníkom obce

b) musí zaniknúť dôvod spoplatnenia (napr.: zrušenie trvalého resp. prechodného pobytu, zánik práva užívania nehnuteľností a pod.)  a poplatník sa preukáže hodnoverným dokladom, a to najmä dokladom o prihlásení sa na trvalý pobyt v inej obci na území Slovenskej republiky, dokladom o zrušení prechodného pobytu v obci Zborov nad Bystricou, dokladom o zrušení nájomnej zmluvy, úmrtným listom, zánikom práva k nehnuteľnosti kúpnou zmluvou, resp. darovacou zmluvou a pri podnikateľoch dokladom o ukončení podnikania na území obce.  
§ 7
Zníženie poplatku
1. Obec poplatok zníži za obdobie, za ktoré poplatník obci preukáže splnenie podmienok                  na zníženie poplatku a predloží podklad: 
a) študuje mimo obec Zborov nad Bystricou (neplatí pre okres Čadca, Kysucké Nové Mesto a Žilina) a býva dlhodobo na internáte (nepretržite minimálne 30 dní) - potvrdenie o návšteve školy, potvrdenie z internátu – zľava 30% 

b) pracujúci mimo miesta trvalého bydliska, kde sú aj ubytovaní nepretržite minimálne 90 dní – potvrdenie o prechodnom pobyte – zľava 30% 

c) dlhodobo v zahraničí (t. j. nepretržite minimálne 90 dní) – fotokópiu pracovnej zmluvy, fotokópiu víz a pobyte v zahraničí, prípadne potvrdenie zo školy – zľava 30 % 

d) osamele žijúce osoby staršie ako 70 rokov, príp. osamele žijúci manželia nad 70 rokov – zľava 30%
e) držitelia preukazu ťažko zdravotne postihnutý so sprievodcom – zľava 30 %.
2. Ak si v zdaňovacom období poplatník neuplatní nárok na zníženie poplatku do 31.12. príslušného kalendárneho roka podaním žiadosti a v tejto lehote nepredloží príslušné doklady podľa ods. 1., nárok na zníženie poplatku za toto obdobie zaniká.
3. V prípade, že doklad podľa ods. 1/ nie je v slovenskom alebo českom jazyku, je potrebné k dokladom predložiť aj preklad, pričom sa nevyžaduje úradný preklad. Doklad nie je možné nahradiť čestným vyhlásením.
§ 8
Odpustenie poplatku

1. Obec na základe písomnej žiadosti môže poplatok odpustiť za obdobie, za ktoré poplatník správcovi dane preukáže na základe podkladov, že viac ako 90 dní v zdaňovacom období sa nezdržiava alebo sa nezdržiaval na území Obce Zborov nad Bystricou.
2. Podkladmi pre odpustenie poplatku sú hodnoverné doklady, z ktorých jednoznačne vyplýva počet dní pobytu poplatníka mimo Obce Zborov nad Bystricou, a to:

a) potvrdenie nápravno-výchovného zariadenia o výkone väzby alebo trestu,
b) potvrdenie zariadenia poskytujúceho služby zdravotnej starostlivosti pobytovou formou,
c) potvrdenie zariadenia poskytujúceho sociálne služby pobytovou formou.
d) originál potvrdenie alebo iný originál doklad o existencií (trvaní) pracovnoprávneho vzťahu (nie pracovná zmluva) alebo obdobného vzťahu s určení miesta výkonu zamestnania a originál doklad o ubytovaní alebo zhodné kópie s originálom

e) originál potvrdenie o dennom štúdiu alebo originál potvrdenie o návšteve predškolského zariadenia v zdaňovacom období mimo Obce Zborov nad Bystricou alebo zhodné kópie s originálom,

f) originál potvrdenie zamestnávateľa ( SR ) o výkone práce poplatníka v zahraničí s uvedením miesta výkonu práce a dokladom o ubytovaní alebo zhodnú kópiu s originálom,

g) originál potvrdenie od agentúry o výkone práce v zahraničí, ktorá sprostredkovala prácu v zahraničí s uvedením doby a miesta výkonu práce alebo zhodnú kópiu s originálom,

h) fyzická osoba oprávnená na podnikanie pracujúca ako opatrovateľ ( opatrovateľka ) v zahraničí predloží originál pracovnú zmluvu a originál potvrdenie od rodiny, že v zdaňovacom období pracuje mimo územia Obce Zborov nad Bystricou, príp. originál doklad o odvodoch do sociálnej poisťovne v zahraničí za predchádzajúce obdobie alebo zhodné kópie s originálom,

i) originál potvrdenie príslušného úradu v zahraničí o poberaní dávok ( napr. rodičovský príspevok ), alebo originál potvrdenie o evidencii uchádzačov o zamestnanie a iný doklad preukazujúci pobyt v zahraničí alebo zhodné kópie s originálom.

3. V prípade, že doklad podľa ods. 2/ nie je v slovenskom alebo českom jazyku, je potrebné k dokladom predložiť aj preklad, pričom sa nevyžaduje úradný preklad. Doklad nie je možné nahradiť čestným vyhlásením.

4. Ak si v zdaňovacom období poplatník  neuplatní nárok na odpustenie poplatku do 31.12. príslušného kalendárneho roka podaním žiadosti a v tejto lehote nepredloží príslušné doklady podľa ods. 2/, nárok na odpustenie poplatku za toto obdobie zaniká.
SPOLOČNÉ USTANOVENIA
§ 9
Správa poplatku
Správu miestneho poplatku podľa tohto VZN vykonáva Obec Zborov nad Bystricou, ktorá ho na svojom území zaviedla.

§10
Konanie
V konaní miestneho poplatku za komunálny odpad a drobný stavebný odpad sa postupuje podľa zákona č. 582/2004 Z. z. o miestnych daniach a miestnom poplatku za komunálne odpady v znení neskorších zmien a doplnkov  a zákona č. 563/2009 Z. z. o správe daní (daňový poriadok) a o zmene a doplnení niektorých zákonov.
§11
Výnos z poplatkov
Výnos z poplatku podľa tohto VZN vrátane výnosu z pokút a sankčných úrokov vzťahujúcich sa k tomuto poplatku sú príjmom rozpočtu Obce Zborov nad Bystricou.
§ 12
Označenie platby poplatku 

Poplatník  označí platbu miestneho poplatku za komunálne odpady a drobné stavebné odpady pri platení ročnej daňovej povinnosti poštovou poukážkou alebo prevodným príkazom variabilným symbolom, kde uvedie číslo rozhodnutia.
§ 13
Záverečné ustanovenia
1/ Schválením tohto VZN sa ruší VZN č. 04/2015 zo dňa 15.12.2015, prijaté pod číslom uznesenia 71/2015.
2/ V zmysle § 6 odst.4 zákona č.369/1990 Zb. o obecnom zriadení bol návrh tohto VZN                   č. 01/2018 vyvesený na pripomienkovanie na úradnej tabuli dňa 21.11.2018 a zvesený z pripomienkovania dňa ................. 2018. 

3/ VZN č. 02/2018 bolo schválené uznesením Obecného zastupiteľstva v Zborove                        nad Bystricou č. ..../2018 zo dňa ........... 2018 na základe § 11 zákona č.369/1990 Zb. o obecnom zriadení. 
3/ Schválené VZN č. 02/2018 O  MIESTNOM POPLATKU ZA KOMUNÁLNE ODPADY A Drobné stavebné odpady bolo vyvesené dňa .........2018, pričom nadobúda účinnosť a platnosť dňa 1.1.2018.

V Zborove nad Bystricou dňa .............2018
    





                              PaedDr. Juraj Hlavatý
              starosta obce

